ประวัติของ "ถ้ำเขาหมาแหงน (ถ้ำไทร)”
ย้อนอดีตดึกดำบรรพ์สุนัขกลายเป็นหินถ้ำเขาหมาแหงนตั้งอยู่ ริม ถ.เอเซีย 41 หมู่ 2 ต.เขาไม้แก้ว อ.ทุ่งตะโก จ.ชุมพร จากหลักฐาน บางอย่างที่เคยพบในบริเวณพื้นที่แถบนี้และบริเวณใกล้เคียง เชื่อกันว่าเมื่อหลายร้อยปีก่อน แถบนี้เคยเป็นทะเลมาก่อน เพราะในอดีตชาวบ้านที่ทำนาบริเวณหน้า ถ้ำเขาหมาแหงน เคยพบสมอเรือขนาดใหญ่ฝังอยู่ใต้ดินระหว่างคราดไถ ดังนั้นจึงสันนิษฐานว่า ภูเขาที่พบเห็นในปัจจุบัน น่าจะเป็นเกาะแก่งในสมัยก่อนกาลเวลาผ่านพ้นมายาวนานจากอดีตจนถึงปัจจุบันหลายช่วงอายุคน ไม่มีใครได้จดบันทึกจารึกประวัติความเป็นมาของถ้ำเขาหมาแหงนแห่งนี้ไว้ ดังนั้น ข้อมูลพื้นฐานส่วนใหญ่จึงได้คำบอกเล่ามาจากผู้เฒ่าผู้แก่ ที่มีถิ่นฐานดั้งเดิมใน ต.ช่องไม้แก้ว จากรุ่นสู่รุ่นต่อๆมาถึงรุ่นปัจจุบัน
ที่มาของคำว่า "หมาแหงน" มีตำนานเล่าขานมาจากคนเฒ่าคนแก่ เล่าต่อกันมาว่า ในยุคนั้นใน ต.ช่องไม้แก้วแห่งนี้เคยเป็นทะเลระหว่างที่เรือสำเภาจีนลำหนึ่งบรรทุกสินค้าเข้าของมีค่าแล่นผ่านมาถึงเขาหมาแหงน ที่เวลานั้นเป็นเกาะ ได้เกิดพายุพัดกระหน่ำอย่างหนัก จนเรือสำเภาจีนลำนั้นล่มลงเจ้าของและลูกเรือเสียชีวิตหมดเงินทองของมีค่าต่างๆจมลงสู่ก้นทะเล ที่รอดตายมีสุนัขเพียงตัวเดียว ด้วยความรักและซื่อสัตย์ ที่สุนัขตัวนี้ต่อเจ้าของเรือสำเภาจีน มันตะเกียกตะกายจากท้องทะเลที่บ้าคลั่งมานั่งอยู่บนหาดทรายหน้าเกาะ คนเฒ่าคนแก่ในสมัยโบราณเชื่อกันว่า มันนั่งเฝ้าสมบัติของมีค่าที่บรรทุกมากับเรือสำเภาจีนที่ล่ม จนกระทั่งเกิดเรื่องประหลาดเหลือเชื่อขึ้น หมาหรือสุนัขตัวนี้เมื่อตายลง ได้กลายเป็นหินนั่งเฝ้าสมบัติอยู่หน้าถ้ำจนถึงทุกวันนี้และกลายเป็นที่มาของชื่อภูเขาและถ้ำ เขาหมาแหงน นี่คือตำนานเรื่องเล่าตกทอดมาจากรุ่นสู่รุ่น
สำหรับใครที่ชอบท่องเที่ยวเชิงอนุรักษ์ ก็แวะเวียนไปเที่ยวชมได้เพราะการคมนาคมโดยทางรถยนต์ไปมาสะดวก ปัจจุบันถ้ำเขาหมาแหงน เป็นที่ตั้งของบริเวณวัดผุสดีภูผาราม ที่แต่เดิมเป็นเพียงสำนักสงฆ์ ต่อมานายพรหม ตุยภักดี ผู้นำทางศาสนาในหมู่บ้านได้พัฒนาชุมชนขึ้นมาจนกลายเป็นหมู่บ้าน จากสำนักสงฆ์เขาหมาแหงน จนปัจจุบันเปลี่ยนชื่อมาเป็น วัดผุสดีภูผาราม จากหนังสือประวัติพระทั่วราชอาณาจักร เล่มที่ 23กองพุทธศาสนสถาน สำนักงานพระพุทธศาสนาแห่งชาติ หน้าที่ 89 ได้บันทึกประวัติความเป็นมาของวัดผุสดีภูผารามเอาไว้ว่า วัดผุสดีภูผาราม ตั้งขึ้นเมื่อวันที่ 27 ตุลาคม พ.ศ.2514 นายนาม เนื้อแก้ว ได้ถวายที่ดิน 1 แปลงจำนวน 25ไร่ 2 งาน เพื่อสร้างวัดเขาหมาแหงน เรียกตามชื่อเขาหมาแหงน ต่อมาได้รับประกาศของกระทรวงศึกษาธิการ ให้ตั้งวัดในนามว่า "วัดผุสดีภูผาราม" การบริการการปกครอง มีเจ้าอาวาสเท่าที่ทราบนาม คือรูปที่ 1พระอธิการเบี้ยว อภิปุญโญ ระหว่าง พ.ศ.2497-2516 รูปที่ 2 พระสุทัศน์ เปสโร พ.ศ.2517-2521 รูปที่ 3พระอธิการซ้อน จิตธมุโน พ.ศ.2522-2526 รูปที่ 4 พระครูสมุห์ใจ ธมุมทีโป พ.ศ.2527 จนถึงปัจจุบัน
วัดผุสดีภูผาราม สังกัดคณะสงฆ์ธรรมยุต อาราเขตทิศเหนือติดโรงเรียนผุสดี ทิศใต้ติดทางสาธารณะ และภูเขา ทิศตะวันออกติดถนนเอเชีย 41 อาคารเสนาสนะประกอบด้วยอุโบสถ กว้าง 7 เมตร ยาว 14 เมตร เป็นอาคารคอนกรีตเสริมเหล็ก ศาลาการเปรียญกว้าง 10 เมตร ยาว 19.80 สร้างเมื่อ พ.ศ.2528 เป็นอาคารทรงไทย 2 ชั้น หอสวดมนต์ กว้าง 10 เมตร ยาว 17 เมตร สร้างเมื่อ พ.ศ.2508 กุฏิสงฆ์ จำนวน 4หลัง เป็นอาคารไม้ 3หลัง ตึก 1 หลัง ปูชนียวัตถุ มีพระประธานประจำศาลาการเปรียญปางแสดงธรรมจักร ขนาดหน้าตักกว้าง 100 นิ้ว สูง 135นิ้ว สร้างเมื่อ พ.ศ.2528 นอกจากนี้ยังมีพระพุทธรูปอีก 3 องค์ หน้าตักกว้าง 95 นิ้ว สูง 140 นิ้ว 1 องค์ หน้าตักกว้าง 80 นิ้ว สูง 110 นิ้ว 1 องค์  
[bookmark: _GoBack]เป็นแหล่งท่องเที่ยวเชิงอนุรักษ์ หมู่บ้านเขาหมาแหงน เป็นหมู่บ้านเก่าแก่ชาวอำเภอทุ่งตะโก เป็นหมู่บ้านหนึ่งที่น่าสนใจไม่แพ้สถานที่ท่องเที่ยวในอำเภออื่นๆของจังหวัดชุมพรเรา "ถ้ำเขาหมาแหงน" ที่ จ.ส.ต.วิชิต กัลยาณวัตร คนดีของแผ่นดิน ปี 2 พัฒนาการอำเภอทุ่งตะโก อยากจะเชิญชวนนักท่องเที่ยว ทั้งชาวไทยและชาวต่างชาติ รวมทั้งชาวจังหวัดชุมพร ไปท่องเที่ยวชมถ้ำเขาหมาแหงน ที่มีประวัติน่าสนใจ ในถ้ำที่อยู่กลางยอดเขา มีหินงอก หินย้อย ลำธารไหลรินที่ก้นถ้ำ อากาศเย็นฉ่ำในฤดูร้อน ย้อนอดีตดึกดำบรรพ์สุนัขเป็นหิน เฝ้าสมบัติของเรือสำเภาจีนล่ม ถ้วยชามเครื่องลายคราม ที่ฝังอยู่ภายในถ้ำชมสิ่งมหัศจรรย์พันลึกแปลกแต่จริงของถ้ำเขาหมาแหงน ที่เกิดขึ้นจริงเมื่อ 40 ปีที่ผ่านมา เรื่องเล่าขานที่คนในหมู่บ้าน ไม่เคยลืมเลือน ไม่เชื่ออย่าลบหลู่ที่ วัดเขาหมาแหงน หรือวัดผุสดีภูผาราม ที่ชาวบ้านให้ความเคารพนับถือพระเกจิอาจารย์ชื่อดัง "หลวงพ่อเบี้ยว อภิปถญโญ เจ้าอาวาสรูปแรก" เล่ากันว่า "มีพระมาบวชจำพรรษาอยู่ที่วัดแห่งนี้รูปหนึ่งตื่นจากนิมิต พบว่าตัวเองยืนอยู่บนยอดเขาและกำลังจับกิ่งไม้อยู่บนหน้าผาสูงชัน พระรูปนั้นจึงตะโกนให้คนช่วยจังหวะนั้น มีหมอผีชาวพม่ามาขออาศัยอยู่วัดพอดี ได้ยินเสียงร้องตะโกนเรียกของพระรูปนั้น รู้ได้ทันทีว่าเกิดอะไรขึ้น จึงทำพิธีทางไสยศาสตร์ตามแบบฉบับของหมอผีชาวพม่า หากลองมาตีเสียงดังเพื่อเรียกพระลูกวัดรูปนั้น แล้วขึ้นไปเอาเชือกผูกตัวหย่อนกลับลงมาจากหน้าผา ทำให้ลงมาได้อย่างปลอดภัย เรื่องจริงที่เกิดขึ้น ภายในวัดผุสดีภูผารามและถ้ำหมาแหงนแห่งนี้ ที่คนในหมู่บ้านเล่าต่อๆกันมา ความมหัศจรรย์ที่น่าติดตามและชวนท่องเที่ยวถิ่นบ้านเขาหมาแหงนจังหวัดชุมพรบ้านเรา

